༄༅། །རིགས་བརྒྱའི་ཁྱབ་བདག་རྡོ་རྗེ་འཆང་དཔལ་ས་སྐྱ་པ་ཆེན་པོ་ཀུན་དགའི་ཞབས་ལ་བསྟོད་ཅིང་གསོལ་བ་འདེབས་པ་དད་པའི་ས་བོན་བཞུགས་སོ།། ན་མཿ་་་་་ཕྱག་འཚལ་ལོ་ཤྲཱི་ཝནྶདྒུ་རུ་བྷ་ཊ་བཛྲ་དྷ་ར་པཱ་ད་ཡ།་་་་་དཔལ་ལྡན་བླ་མ་དམ་པ་བཟང་པོ་རྡོ་རྗེ་འཆང་གི་ཞབས་ལ། ངག་དབང་མཁྱེན་བརྩེའི་ཟླ་དབང་ཡར་ངོའི་ཆ། །ཀུན་ནས་གང་བ་འགྲོ་ཀུན་དགའ་བའི་མིག །བསོད་ནམས་དུ་མའི་བྱེད་པོ་འོད་གསལ་གྱི། །རིགས་ལས་བསྐྲུན་ཁྱོད་དད་པས་བསྟོད་པར་བགྱི། །ལག་ན་རྡོ་རྗེ་གོས་དཀར་ཟོལ་ཅན་དང་། །དེ་སྲས་སྐྱེ་དགུའི་གཉེན་གཅིག་སླར་ཡང་འདིར། །གངས་ཅན་བསོད་ནམས་མགྲོན་ཁྱོད་འདི་ན་ཞེས། །འགྲོ་ཀུན་མགྲིན་པའི་ལམ་ནས་བརྒྱུད་དེར་འདུད། །གཅིག་དང་དུ་མའི་ཟློས་གར་བགྲང་ཡས་པས། །གྲགས་ལྡན་གཙུག་གི་ནོར་བུ་འཕགས་པའི་ཞབས། །ཡིན་ཞེས་རྨི་ལམ་སྣང་བར་ལུང་བསྟན་ཐོབ། །སྲིད་མཐར་འགྲོ་ཀུན་སྐྱོང་དེར་གསོལ་བ་འདེབས། །མགོན་ཁྱོད་གཞོན་ནུའི་དུས་ནས་རྒན་པོ་ཡི། །བློ་གྲོས་མིག་ལྡན་མཐོང་ན་ཡིད་འཕྲོག་ལོ། །དྲེགས་ལྡན་བློ་གྲོས་ཅན་རྣམས་ཁེངས་གཞོམ་ཞེས། །འཇིག་རྟེན་མེས་པོས་མཆོད་དེར་གསོལ་བ་འདེབས། །ངེས་འབྱུང་ཚུལ་ཁྲིམས་ཆུ་གཏེར་ཟད་མི་ཤེས། །རྒྱ་ཆེན་ཐུགས་བསྐྱེད་ཤུགས་དྲག་རྦ་རླབས་གཡོ། །རིམ་གཉིས་མཆིང་བུ་དོར་བའི་ཡིད་བཞིན་ནོར། །ལྷར་བཅས་འགྲོ་བའི་རྒྱན་དེར་གསོལ་བ་འདེབས། །སྔོན་སྦྱངས་བློ་ཡི་ཆོས་བུམ་བརྒྱད་ཁྲིའི་གཟུགས། །ཁྱོད་ཐུགས་ཆུ་མཚོར་སྐད་ཅིག་ལ་རྫོགས་ཀྱང་། །ང་ཙམ་འཛིན་པའི་རྙོག་པ་ཀུན་བྲལ་བའི། །དམ་པའི་གཙུག་རྒྱན་གང་དེར་གསོལ་བ་འདེབས། །གཟིགས་པ་ནམ་མཁའི་བས་མཐར་སོང་བའི་སྤྱན། །ཕྱོགས་རེར་འཛིན་པ་ནམ་མཁའི་པདྨོའི་གཟུགས། །འཆད་རྩོད་རྩོམ་པ་རྡོ་རྗེ་རྣོན་པོའི་ངག །ས་སྟེང་འགྲན་ཟླ་བྲལ་བ་ཁྱོད་ཕྱག་འཚལ། །རང་བཞིན་ལྷུན་གྲུབ་བརྗོད་བྲལ་འོད་གསལ་ཀྱང་། །རིམ་གཉིས་བཟླས་པའི་ཟེར་འཕྲེང་ཕྱོགས་བརྒྱར་འགྱེད། །སྐལ་ལྡན་གདུལ་བྱའི་འདབ་བརྒྱ་བཞད་པའི་གཉེན། །ཆོས་ཀྱི་ཉི་མའི་ཞབས་ལ༞ གང་འདུལ་ཆོས་སྐུའི་དབྱིངས་སུ་རོ་གཅིག་པས། །ཕྱི་རོལ་དྲེགས་པའི་གཙོ་བོ་གུར་ཞལ་དང་། །གཤིན་རྗེའི་གཙོ་བོ་དབྱངས་ཅན་ཁྲོས་མ་སོགས། །མངགས་གཞུག་བཀའ་བཞིན་སྒྲུབ་ལ༞ དུས་གསུམ་སྙན་པའི་བ་དན་དཀར་པོ་གང་། །གཅིག་ཏུ་འཕོས་པ་དཔལ་ལྡན་ས་སྐྱ་ཞེས། །དབྱར་མཚོ་ལྟར་རྒྱས་མགོན་པོ་ཁྱོད་ཀྱི་མཐུ། །སྙིགས་དུས་རྒྱལ་བ་གཉིས་པ་ལ༞ དེ་ལྟར་བསྟོད་པའི་དགེ་ལེགས་འོད་བརྒྱ་ཡིས། །རྗེ་བཙུན་མཆོག་གི་ཞབས་སེན་སེང་གེའི་ཁྲི། །བསྟན་འགྲོའི་དཔལ་དུ་བསྐལ་བརྒྱར་རབ་བརྟན་ནས། །བདུད་སྡེའི་དཔུང་རྣམས་མིང་གི་མཐར་བྱེད་ཤོག །རྒྱལ་ཀུན་མཆོད་ལས་བ་སྤུ་གཅིག་མཆོད་པས། །བསོད་ནམས་ཆེ་དེས་རྗེ་བཙུན་ས་སྐྱ་པའི། །རབ་དཀར་གདུང་རྒྱུད་ཆུ་བོའི་རྒྱུན་བཞིན་དུ། །འགྲོ་འདིའི་དོན་དུ་རྟག་པར་འབྱོན་པར་ཤོག །བཟློག་མེད་མཁྱེན་བརྩེའི་ཡེ་ཤེས་རྡོ་རྗེ་ཡིས། །ཕས་རྒོལ་ལྷ་མིན་སྨྲ་བའི་གཡུལ་བཅོམ་སྟེ། །བགྲང་ཡས་ཕན་བདེའི་ཟིལ་དཀར་བདུད་རྩི་ཡི། །བསྐལ་བཟང་ལྷ་འདིས་སྤྱི་བོའི་ཅོད་པན་མཛོད། །བདག་ཀྱང་ཚེ་རབས་ཀུན་ཏུ་ཁྱོད་ཉིད་ཀྱི། །བྲན་དུ་སྐྱེས་ནས་མངོན་པར་སངས་རྒྱས་ཚེ། །འཁོར་གྱི་ཐོག་མར་སྐྱེས་ནས་ཆོས་ཉན་ཏེ། །མཁའ་མཉམ་འགྲོ་འདི་སྐྱོང་བའི་མཐུ་ཐོབ་ཤོག །ཚེ་འདིར་བསྟན་པའི་སྙིང་པོ་ས་སྐྱ་པའི། །ཆོས་ཀྱི་སྲིད་ལ་རྟག་པར་དབང་བསྒྱུར་ཞིང་། །ལུས་སྲོག་ལོངས་སྤྱོད་བསྒྲུབ་པའི་བྱ་བ་ཡིས། །བླ་མ་མཉེས་དང་བསྟན་པའི་སྲི་ཞུར་ཤོག །སྙིང་ནས་གསོལ་བའི་ཡིད་ཀྱི་རི་མོ་རྣམས། །མགོན་པོ་ཁྱོད་ལ་བསྙེལ་སེམས་མ་མཆིས་ཀྱང་། །གཡེལ་མེད་ཐུགས་རྗེ་བསྐུལ་བར་གསོལ་འདེབས་ཀྱིས། །ཇི་བཞིན་མངོན་དུ་འགྱུར་བར་བྱིན་གྱིས་རློབས། །ཞེས་པ་གསོལ་བ་འདེབས་པའི་ཚིག་འདི་དག །སྡེབས་ལེགས་རྒྱན་གྱི་འཕྲེང་བས་བོར་མོད་ཀྱང་། །ཁ་ཙམ་མིན་པར་དད་པས་བསྟོད་པ་འདིས། །རྒྱུད་ལ་བླ་མའི་བྱིན་རླབས་ངེས་པར་འཇུག །དེ་ལྟར་བསྟོད་པ་ཉིན་མོར་བྱེད་པའི་དཔལ། །ཕན་བདེའི་འདབ་སྟོང་བཞད་པའི་དགེ་ལེགས་འདིས། །སྒྲིབ་གཉིས་འཁྲུལ་པའི་མུན་རུམ་དྲུངས་ཕྱུང་ནས། །ཡང་དག་ཡེ་ཤེས་སྣང་བ་ཐོབ་པར་ཤོག །དེ་སྐད་དཔལ་ལྡན་ས་སྐྱ་པའི། །རིང་ལུགས་འཛིན་བློ་དབྱངས་ཅན་གྲོགས། །གང་དེས་དད་པའི་ཤུགས་འབྱུང་གིས། །རྡོ་རྗེ་གདན་མཚུངས་ས་སྐྱར་སྦྱར།། །།སརྦ་མངྒ་ལཾ།། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།